ताज्जुब यह कि हम कितने थोड़े दिन वहां रहते थे पर कितना ज्यादा ग्रहण करते थे। हालांकि ऊपर से देखने पर यह सिर्फ एक जगह अपने दादी, बाबा, बुआ, चाची, मामा, मामी के साथ रहना भर था, वह भी कुछ दिनों के लिए, लेकिन अंदर ही अंदर यह मुझे कृति सम्पन्न कर रहा है, यह तब कब सोचा था। वैसे मथुरा में रहने वाले जानते हैं कि उस मिट्टी के कण कण में साहित्य बसा है, कहीं कथा कहानी तो कहीं कविता। मथुरा के लोग बातों के रसिया हैं। कृष्ण काव्य में सूरदास के अलावा मथुरा के जन जन ने अपनी कल्पना का जो रस उसमें उंडेला है उसी पर यह काव्य टिका हुआ है। मथुरा वृंदावन के मंदिरों में सगुण भक्ति का अतिरेक बालकृष्ण और छैलबिहारी की ऐसी लीलाएं रचता है कि वे एक नहीं अनेक शताब्दियों के महानायक कहे जा सकते हैं। मथुरा जनपद में धर्म, भक्ति, इतिहास, किंवदंती और कल्पना इस तरह घुल मिल गयी हैं कि जब आप किसी से बात करते हैं तो यह नहीं पता चल सकता कि उसमें यथार्थ, श्रुति और स्मृति की मिकदार क्या है।